Kolbe se toorkunsies teen Japanse ‘Ferraris’Cheslin Kolbe. (Kyodo News via AP). Vergeet maar van die Alphaville-treffer, want die Springbokke se Cheslin Kolbe is werklik ’n gróót speler in Japan. Dié buksie van ’n vleuel het gedurende vanjaar se toernooi almal met sy dartellopies en hope durf beïndruk en dit was ’n reuse-terugslag toe hy vroeër ’n enkelbesering opgedoen het. Hoewel hy die Kanada-wedstryd misgeloop het, is hy weer in aksie en het gister weer saam met die span begin oefen. As daar nou een speler in die Bok-span is wat met dieselfde leeuemoed as die Japannese kan speel, dan is dit Kolbe. Die 25-jarige Suid-Afrikaner mag dalk net 1,71 meter in sy sokkies staan en skaars 80 kg weeg, maar sy talent en kanniedood-houding maak van hom ’n baie gevaarlike teenstander. Net soos Japan se Kotaro Matsushima en Kenki Fukuoka. Die twee Japanse blitse word deur hul afrigter, Jamie Joseph, as Ferrari’s beskryf en hulle het gesamentlik nege drieë in vanjaar se toernooi gedruk. Trouens, met sy vyf drieë is Matsushima saam met Wallis se Josh Adams die kampioenskap se voorste driedrukker. Kolbe weet egter wat om van dié gevaarlike duo te verwag: Hy het teen Fukuoka in die Olimpiese Spele gespeel, terwyl hy Matsushima in die Curriebeker ontmoet het. Volgens die Bokke se hulpafrigter, Mzwandile Stick, verwag die Suid-Afrikaners ’n wedstryd wat teen ’n baie hoë tempo gespeel word wanneer hulle Sondag swaarde met Japan in Tokio kruis. Juis om dié rede sal Kolbe ’n baie belangrike rat in die Springbok-enjin wees. “Ons weet van watter stoffasie Cheslin gemaak is; hy is ’n baie spesiale speler,” het Stick gesê. Hoewel die Bokke waarskynlik ’n sielkundige voorsprong het – hulle het immers die gasheerland met 41 – 7 in ’n opwarmingswedstryd getroef – is Stick deeglik bewus van die gevare wat die Japannese vir die Bokke inhou. “Ons speel teen die gasheerland en ons weet hulle speel met ongelooflike passie, terwyl duisende ondersteuners bankvas agter hulle staan.” Maar hier is ’n verrassende statistieke – die Bokke het die meeste punte (185) én drieë (27) in die toernooi. Rassie Erasmus beskik dus oor die vermoë om die Japanse sprokiesverhaal te beëindig – ’n stampkar met stralerbrandstof kan vir ’n Ferrari of twee wegjaag.